Document ID: 32013R0293

REGOLAMENT TAL-KUMMISSJONI (UE) Nru 293/2013
tal-20 ta’ Marzu 2013
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-benżoat tal-emamektin, għall-etofenproks, għall-etoksażol, għall-flutrijafol, għall-glifożat, għall-fożmet, għall-piraklostrobin, għall-ispinosat u għall-ispirotetramat f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tagħha,
Billi:
(1)
Għall-etossażoll, il-glifosat u l-piraklostrobin, il-livelli massimi ta’ residwu (LMR) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għall-benżoat tal-emamektin, l-etofenproks, il-flutrijafol, il-fożmet, il-protijokonażol, l-ispinosat u l-ispirotetramat, ġew stabbiliti l-LMR fil-Parti A tal-Anness III tar-Regolament (KE) Nru 396/2005.
(2)
Fil-kuntest ta’ proċedura, għall-awtorizzazzjoni tal-użu ta’ prodott għall-ħarsien tal-pjanti li fih is-sustanza attiva protjokonażol fuq iż-żerriegħa tal-kolza, tal-kittien tal-peprina u tal-mustarda, saret applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-LMR eżistenti.
(3)
Rigward il-fożmet, din l-applikazzjoni saret għaż-żebbuġ tal-ikel, għall-patata u għaż-żerriegħa tal-kolz.
(4)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.
(5)
L-Awtorità Ewropea dwar is-Sigurtà fl-Ikel, minn hawn ’il quddiem “l-Awtorità”, ivvalutat l-applikazzjonijiet u r-rapporti ta’ evalwazzjoni, u eżaminat b’mod partikolari r-riskji għall-konsumaturi u, fejn rilevanti, għall-annimali u tat opinjonijiet motivati dwar il-LMR proposti (2). Għaddiet dawn l-opinjonijiet lill-Kummissjoni u lill-Istati Membri u poġġiethom għad-dispożizzjoni tal-pubbliku.
(6)
Fl-opinjonijiet motivati tagħha, l-Awtorità kkonkludiet li rigward l-użu tal-protjokonażol fuq iż-żerriegħa tal-kolz, tal-kittien, tal-peprina u tal-mustarda, tinħtieġ aktar dejta biex tiġi indirizzata l-istabbiltà tar-residwi inklużi fid-definizzjoni tar-residwi tal-valutazzjoni tar-riskju għall-pjanti. Barra minn hekk, l-Awtorità enfasizzat li l-prattika agrikola t-tajba (PAT) tikkonċerna prodott li fih il-biksafen minbarra l-protjokonażol. Għaldaqstant, għandha tkun meqjusa wjoll id-dejta disponibbli biex jitgħollew il-LMR għall-biksafen. Il-LMR eżistenti għalhekk ma għandhomx jinbidlu.
(7)
Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-dejta ġew issodisfatti u li, fuq il-bażi ta’ stima tal-esponiment tal-konsumatur li saret għal 27 grupp speċifiku Ewropew tal-konsumatur, l-emendi għal-LMR mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi permezz tal-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment għal perjodu qasir minħabba konsum estrem tal-prodotti rilevanti tal-għelieqi ma wrew li kien hemm riskju li jinqabżu l-konsum aċċettabbli ta’ kuljum (ADI) jew id-doża ta’ referenza akuta (ARfD).
(8)
Fis-7 ta’ Lulju 2012 il-Kummissjoni Codex Alimentarius adottat il-limiti massimi għar-residwi tal-Codex (CXLs) (3) għall-benżoat tal-emamektin, għall-etofenproks, għall-etoksażol, għall-flutrijafol, għall-glifożat, għall-piraklostrobin, għall-ispinosat u għall-ispirotetramat. Dawn is-CXLs għandhom jiddaħħlu fir-Regolament (KE) Nru 396/2005 bħala LMR, minbarra dawk is-CXLs li mhumiex sikuri għal grupp tal-konsumaturi Ewropej wieħed u li għalihom l-Unjoni ppreżentat riżerva lis-CAC (4).
(9)
Abbażi tal-opinjonijiet motivati tal-Awtorità, u b’kunsiderazzjoni tal-fatturi rilevanti għas-suġġett li qed jiġi kkunsidrat, l-emendi rilevanti fil-LMR jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(10)
L-imsieħba kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ dwar il-LMR l-ġodda u l-kummenti tagħhom ġew ikkunsidrati.
(11)
Għandu jgħaddi perjodu raġonevoli ta’ żmien qabel ma jsiru applikabbli l-LMR emendati biex lill-Istati Membri u lill-partijiet interessati jingħatalhom iż-żmien iħejju rwieħhom biex jissodisfaw ir-rekwiżiti l-ġodda li jirriżultaw mill-emenda tal-LMR.
(12)
Ir-Regolament (KE) Nru 396/2005 għaldaqstant għandu jiġi emendat skont dan.
(13)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jistipula arranġament tranżizzjonali għall-prodotti li ġew prodotti legalment qabel l-emenda tal-LMR u li għalihom l-informazzjoni turi li kien hemm livell għoli ta’ protezzjoni tal-konsumaturi.
(14)
Il-miżuri sabbiliti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat b’dan ir-Regolament għandu jibqa’ japplika għall-prodotti li kienu prodotti b’mod legali qabel is-6 ta' April 2013.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Iżda jibda japplika mis-6 ta' Ottubru 2013, fejn għandu x’jaqsam il-LMR għall-fożmet fiż-żebbuġ tal-ikel u fiż-żerriegħa tal-kolz, li huma kkodifikati bin numri 0161030 u 0401060 rispettivament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Marzu 2013.

Labels: 0
17
20
6